གཞོང་པ་ལྷ་ཆུ་ནས་གོམ་པ་བརྒྱབ་ནས་སྐར་མ་བཅུ་ཙམ་ལ་སོང་ན་སྐྱོར་མོ་ལུང་དགོན་དུ་སླེབས་ཐུབ།དགོན་པ་འདི་ཉིད་སྦྱར་རགས་ཤང་སྦྱར་རགས་གྲོང་དཀྱིལ་ཡོད་ཅིང་།མཚན་གཞན་ལ་སྐྱོ་ལུང་ངམ་སྐྱེ་བ་ལུང་ཞེས་ཀྱང་འབོད།མཚན་རྒྱས་པར་སྐྱོར་མོ་ལུང་དགའ་ལྡན་ཆོས་འབྱོར་གླིང་ཞེས་ཞུ།མཚན་ཐོགས་ཚུལ་ལ་གནས་འདིར་མཆོད་རྟེན་གྱི་རྭ་བས་བསྐོར་བས་ན་སྐྱོར་མོ་ལུང་ཞེས་མིང་དུ་ཐོག་པ་དང་།གཞན་བཤེས་ཚུལ་ཁྲིམས་ཀྱི་ལྷ་སའི་དགོན་ཐོ་ཞེས་པར།ཐོག་མར་སྦལ་ཏི་ཆེན་པོ་ཉིད་བེང་སྨད་ར་མོ་ཆེར་བཞུགས་ཤིང་།སྟོན་དཔྱིད་ཀྱི་དུས་སྤང་ཁ་ཆོས་སྡིངས་སུ་གྲགས་པའི་དབེན་གནས་སུ་བསམ་གཏན་འཕེལ་བར་བཞུགས་སྐབས་བླ་མ་ཡི་དམ་གྱི་ཐུགས་རྒྱུད་བསྐུལ་བར་བརྟེན་རིམ་གྲོ་པ་ལ་འབྲུ་བྲེའོ་གང་གནང་ནས།སྐྱེ་མདོན་མས་གང་བའི་ས་མ་གིར་འཐོར་ཞིགམ་འགྱངས་པར་དགེ་འདུན་གྱི་སྡེས་ཁྱབ་པར་འགྱུར་ཅེས་ལུང་བསྟན་པ་ན།རིམ་གྲོ་བས་ལམ་དུ་འབྲུ་དེ་ལས་ཅུང་ཟད་གོད་ཅིང་གཞན་མ་གཏོར་བ་ལས།ཆོས་སྡེ་ཆགས་པ་དབྱིམས་ཟུར་ཅུང་ཉམས་མིང་དུ་སྐྱོ་བ་ལུང་ཞེས་གྲགས།ཞེས་པ་ནང་བཞིན་མིང་ལ་སྐྱོ་བ་ལུང་ཐོག་ཚུལ་བཀོད་འདུགགང་ལྟར་ད་ལྟའི་ཆར་སྒོ་ཆེན་མདུན་དུ་སྐྱོར་མོ་ལུང་དགོན་ཞེས་བྲིས་འདུགངེད་གཉིས་གནས་དེར་སླེབས་དུས་ཏག་ཏག་ཉིན་གུང་ལ་ཁེལ་འདུག་པས།དགོན་པའི་ཉེ་ལོག་གི་མིང་ལ་ཨ་ཁུ་འབྲོག་པའི་ཟ་ཁང་ཞེས་པའི་ཟ་ཁང་ཞིག་ནས་གུང་ཟས་སྟབས་བདེ་ཞིག་ཟོས་རྗེས་ནང་མཇལ་ལ་ཆས།དགོན་པ་འདི་ནི་བོད་དུ་བཀའ་གདམས་ཀྱི་བསྟན་པ་དར་འགོ་ཚུགས་ནས་ཡུན་རིང་མ་སོང་བར་སྦལ་ཏི་དགྲ་བཅོམ་པ་ཆེན་པོ་བརྩོན་འགྲུས་དབང་ཕྱུག་གིས་དགུང་ལོ་ཞེ་གཅིག་པ་རབ་བྱུང་གསུམ་པའི་ས་མོ་གླང་གི་ལོ་སྟེ་སྤྱི་ལོ་༡༡༦༩ལོར་ཕྱག་བཏབ་པའི་བཀའ་གདམས་བརྒྱུད་འཛིན་གྱི་དགོན་པ་ཞིག་རེད།དེ་ཡང་སྦལ་ཏི་དགྲ་བཅོམ་བརྩོན་འགྲུས་དབང་ཕྱུག་ཉིད་ནི་སྦལ་ཏི་གྲགས་པ་རྒྱལ་མཚན་གྱི་སྲས་སུ་་བོད་རབ་བྱུང་གསུམ་པའི་ས་མོ་གླང་སྟེ་སྤྱི་ལོ་༡༡༢༩ལོར་སྐུ་འཁྲུངས།སྐྱོར་མོ་ལུང་གི་གདན་ས་ལོ་བཞི་བཅུ་ཞེ་བདུན་མཛད་ཅིང་།དགེ་འདུན་ཁྲི་ཕྲག་བརྒལ་བ་བྱུང་ནས་བཀའ་གདམས་བསྟན་པའི་འཕྲིན་ལས་རབ་ཏུ་དར།དགུང་གྲངས་གྱ་བདུན་བོད་རབ་བྱུང་བཞི་པའི་མེ་འབྲུག་སྤྱི་ལོ་༡༢༥༦ལོར་སྐུ་གཤེགས།སྐུ་གདུངས་ནི་སྟོད་ལུང་གནས་ཆུང་ཤང་བེང་སྨད་ར་མ་ཆེའི་ལྷ་ཁང་དུ་བཞུགས་པར་གྲགས།སྤྱི་ལོ་༡༡༦༩ལ་ཕྱག་བཏབ་པ་ནས་ད་ལྟའི་བར་མི་ལོ་བརྒྱད་བརྒྱ་ཞེ་དགུའི་ལོ་རྒྱུས་སོང་བས།གནས་འདི་ནི་བསྟན་པ་ཕྱི་དར་གྱི་དུས་སུ་ཕྱག་བཏབ་པའི་དབུས་ཀྱི་བཀའ་གདམས་དགོན་ཆེན་དྲུག་སྟེ་དགའ་གདོང་།སྐྱོར་མོ་ལུང་།ཟུལ་ཕུ་བཅས་དགའ་སྐྱོ་ཟུལ་གསུམ་དང་།བདེ་བ་ཅན།གསང་ཕུ།གུང་ཐང་བཅས་བདེ་གསང་གུང་གསུམ་བཅས་ཀྱི་གྲས་དང་།གཞན་ཡང་རྗེ་ཙོང་ཁ་པ་ཆེན་མོ་གནས་འདིར་བྱོན་ནས་སྐྱོར་མོ་ལུང་དགོན་གྱི་གདན་རབས་བཅུ་གཅིག་པ་མཁན་ཆེན་བཀའ་བཞི་པ་བློ་གྲོས་བཟང་པོའི་དྲུང་དུ་འདུལ་མཛོད་རྫོགས་པར་གསན་ཏེ་ཡུན་རིང་བཞུགས་མྱོང་།